Frumoasă-i roua pe ogor - 13 Februarie 2022

Mon, 14 Feb 2022 17:11:34 +0000

⁣Frumoasă-i roua pe ogor,
când zorii s-au întins,
când macii prind în cupa lor
văpăi de cer aprins.

Frumos e crinul înflorit,
privind în jur stingher
ca un străin abia venit
cu strai de nea din cer.

Frumos e nufărul pe lac,
sub cerul înnoptat,
când mii de stele semn îi fac
și-adoarme legănat.

Frumos e codrul de stejar,
când păsări trec în zbor,
când cerbii vin cu pasul rar
la apa de izvor.

Și dacă lucruri care pier
ne farmecă nespus,
dar cum va fi acolo-n cer
în țara lui Isus?...