Şi mii de ani de-ar fi să ai - Majorat Nicoleta Samoilă

Sun, 07 Nov 2021 17:34:49 +0000

⁣ Şi mii de ani de-ar fi să ai,
tot lui Hristos să vrei să-i dai
şi-un ceas de-ar fi să mai trăieşti,
tot lui Hristos să-l dăruieşti.
Că nu-i alt steag şi nu-i alt ţel
şi nu-i alt rai mai scump ca El.

Să umbli gol, să mori flămând,
rămâi lângă Hristos oricând;
să fii lovit şi ocărât,
rămâi cu Domnul hotărât!
Că nu-i alt drum şi nu-i alt ţel
şi nu-i alt bun mai scump ca El.

Oriunde mergi şi-oriunde vii,
fă totul cu Hristos să fii;
chiar dacă-n flăcări te încingi,
fă tot ca-n lupta Lui să-nvingi!
Că nu-i alt dor şi nu-i alt ţel
şi nu-i alt cer mai scump ca El.

Sui ne-ncetat mai sus, mai sus,
pân’ la-ntregirea cu Isus;
din El să cânţi, din El să spui,
din El să-mparţi, din El s-adui!
Că nu-i alt har şi nu-i alt ţel
şi nu-i alt dar mai scump ca El.

Traian Dorz