Iubirea Ta, Prieten drag - 6 Martie 2022 - Oastea Domnului - Ighiel, Alba

Sun, 06 Mar 2022 21:10:27 +0000

⁣Iubirea Ta, Prieten drag,
mi-e şi-adăpost, mi-e şi toiag,
şi-n drum cu soţ, şi-n drum pribeag,
de-oriunde plec, oriunde trag.

Iubirea Ta, Iubirea Ta
e mama mea, e sora mea,
e casa mea, e ţara mea,
e cerul meu, e slava mea,
Iubirea Ta, Iisus, Iubirea Ta!

În ciuda perilor cărunţi
şi-a cutelor pleşuvei frunţi
şi-a mersului cu paşi mărunţi,
eu zbor cu ea din munţi în munţi.

Oricâte jertfe mi-a cerut,
nici una, dând, nu m-a durut;
cântări şi raze mi-a părut
tot ce mi-a dat cu-al ei sărut…

Iubirea Ta, Prieten drag,
mi-e-al părtăşiei dulce cheag,
mi-e sfântul sufletului steag
cu care merg din prag în prag…

In ea doresc să fiu, lucrând,
cu ea doresc să mor, luptând,
cu ea doresc să-nviu curând,
cu ea, nemistuit arzând.

Traian Dorz,
din „Prietenul tinereții mele”,
Editura Oastea Domnului, Sibiu